Document ID: 32009R0867

UREDBA KOMISIJE (ES) št. 867/2009
z dne 21. septembra 2009
o spremembi in popravku Uredbe (ES) št. 1242/2008 o določitvi tipologije Skupnosti za kmetijska gospodarstva
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta št. 79/65/EGS z dne 15. junija 1965 o vzpostavitvi mreže za zbiranje računovodskih podatkov o dohodkih in poslovanju kmetijskih gospodarstev v Evropski gospodarski skupnosti (1) in zlasti členov 4(4) in 6(2) in 7(3) Uredbe,
ob upoštevanju naslednjega:
(1)
V delu C Priloge I k Uredbi Komisije (ES) št. 1242/2008 (2) so opredeljeni tipi kmetovanja. Na podlagi teh opredelitev nekaterih kmetij s pašno živino ni mogoče razvrstiti po tipih kmetovanja, za nekatere kmetije pa opravljena razvrstitev ni najprimernejša.
(2)
V delu B Priloge II k Uredbi (ES) št. 1242/2008 so določena pravila v zvezi z razvrstitvijo po razredih ekonomski velikosti. Navedena pravila omejujejo možnosti držav članic glede določitve primernejših izbirnih načrtov.
(3)
Nekateri opisi in poimenovanja, uporabljena v prilogah I in IV k Uredbi (ES) št. 1242/2008, niso dovolj jasni in jih je zato treba pojasniti.
(4)
Opisi in oznake nekaterih proizvodov iz Uredbe (ES) št. 1242/2008 in Uredbe Komisije (ES) 868/2008 z dne 3. septembra 2008 o obliki poročila s kmetijskega gospodarstva, ki se uporablja za določanje dohodkov in analizo gospodarskega delovanja kmetijskih gospodarstev (3), so bili spremenjeni z Uredbo (ES) št. 781/2009 z dne 27. avgusta 2009.
(5)
Poleg tega je treba poimenovanja nekaterih tipov kmetovanja, ki se uporabljajo v Prilogi I k Uredbi (ES) št. 1242/2008, v nekaterih jezikih popraviti. Zaradi boljše doslednosti je treba besedo gospodarstvo odpraviti iz poimenovanja tipa kmetovanja; za boljšo razumljivost je treba nekatere besede v zvezi z vrstami perutnine nadomestiti z drugimi pri poimenovanju določenih tipov kmetovanja.
(6)
Uredbo (ES) št. 1242/2008 je zato treba ustrezno spremeniti in popraviti.
(7)
Ukrepi, predvideni s to uredbo, so v skladu z mnenjem Odbora Skupnosti za mrežo računovodskih podatkov s kmetijskih gospodarstev -
SPREJELA NASLEDNJO UREDBO:
Člen 1
Priloge I, II in IV k Uredbi (ES) 1242/2008 se spremenijo v skladu s Prilogo k tej uredbi.
Člen 2
Ta uredba začne veljati na dan objave v Uradnem listu Evropske unije.
Uporablja se od računovodskega leta 2010 za Odbor Skupnosti za mrežo računovodskih podatkov s kmetij in od leta 2010 za raziskovanja o strukturi kmetij.
Ta uredba je v celoti zavezujoča in se neposredno uporablja v vseh državah članicah.
V Bruslju, 21. septembra 2009

Labels: 19
6